Up-118/02
Natisni
Opravilna št.:
Up-118/02
Datum odločitve:
27. 11. 2003
ECLI:
ECLI:SI:USRS:2003:Up.118.02
Akt:
Ustavna pritožba družbe A. telekomunikacijske storitve zoper sklep Državne revizijske komisije za revizijo postopkov oddaje javnih naročil št. 018-274/01-24-1837 z dne 21. 12. 2001
Izrek:
Ustavna pritožba družbe A. telekomunikacijske storitve zoper sklep Državne revizijske komisije za revizijo postopkov oddaje javnih naročil št. 018-274/01-24-1837 z dne 21. 12. 2001 se zavrže.
Evidenčni stavek:
Ustavna pritožnica ni izčrpala veh pravnih sredstev, zato je Ustavno sodišče ustavno pritožbo zavrglo.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
8. 3. 2002
Vrsta odločitve:
sklep
Vrsta rešitve:
zavrženje
Dokument:
US22893
Up-118/02 - 4
16. 12. 2003
SKLEP
Ustavno sodišče je v postopku za preizkus ustavne pritožbe družbe A. telekomunikacijske storitve, d. d., Ž., ki jo zastopa B. B., odvetnik v Z., na seji senata dne 27. novembra 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba družbe A. telekomunikacijske storitve zoper sklep Državne revizijske komisije za revizijo postopkov oddaje javnih naročil št. 018-274/01-24-1837 z dne 21. 12. 2001 se zavrže.
Obrazložitev
1. Pritožnica vlaga ustavno pritožbo zoper v izreku navedeni sklep, s katerim je bil zavržen njen zahtevek za revizijo postopka javnega razpisa za podelitev koncesij za uporabo radiofrekvenčnega spektra za opravljanje storitev UMTS/IMT-2000 (razpis je bil objavljen v Uradnem listu RS, št. 46/01).
Zatrjuje, da ima pravico vložiti revizijo oziroma pravico do pravnega varstva po določbah Zakona o reviziji postopkov javnega naročanja (Uradni list RS, št. 78/99 in nasl., 14/03 ur.p.b. - v nadaljevanju ZRPJN) in da ji je bila z izpodbijanim sklepom kršena pravica do svobodne gospodarske pobude iz 74. člena Ustave. Državna revizijska komisija za revizijo postopkov oddaje javnih naročil je zahtevek za revizijo zavrgla z obrazložitvijo, da se je z odločbo Vlade o podelitvi koncesije za uporabo radiofrekvenčnega spektra za opravljanje storitev UMTS/IMT-2000 št. 347-21/2001-5 z dne 22. 11. 2001 končal postopek oddaje javnega naročila po določbah Zakona o javnih naročilih (133. člen, Uradni list RS, št. 39/2000 - v nadaljevanju ZJN-1). Dalje navaja v obrazložitvi, da je mogoče revizijo na podlagi devetega odstavka 133. člena ZJN-1 ob upoštevanju 12. člena ZRPJN uporabiti le v teku postopka podelitve koncesije, tj. preden je izdan akt, s katerim se podeli koncesija. Po izdaji akta o podelitvi koncesije in zoper ta akt pa revizija ni dopustna, ker se lahko zoper njega začne upravni spor, saj gre za upravno odločbo (četrti odstavek 17. člena Zakona o telekomunikacijah (Uradni list RS, št. 35/97 - ZTel).
2. Ustavna pritožba se po določbi prvega odstavka 51. člena Zakona o Ustavnem sodišču (v nadaljevanju ZUstS) vloži šele, ko so izčrpana vsa pravna sredstva. Po določbi tretjega odstavka 23. člena ZRPJN lahko vlagatelj revizije, ki se ne strinja z odločitvijo revizijske komisije, vloži tožbo pri sodišču splošne pristojnosti za uveljavitev odškodnine. Pritožnica ni izkazala, da bi vložila takšno tožbo, oziroma da je, če jo je vložila, v postopku pred sodiščem splošne pristojnosti izčrpala vsa pravna sredstva. Šele po izčrpanju vseh pravnih sredstev pred sodiščem splošne pristojnosti lahko pritožnica pod pogoji, določenimi v ZUstS, vloži ustavno pritožbo.
3. Ker torej niso izpolnjeni pogoji za vložitev ustavne pritožbe, jo je Ustavno sodišče zavrglo.
4. Senat Ustavnega sodišča je sprejel ta sklep na podlagi druge alineje prvega odstavka 55. člena v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan